# Ohjeet vertaisarvioitsijalle

Arvioijan tehtävänä on ottaa kantaa siihen, kannattaako käsikirjoitus

* 1. julkaista sellaisenaan,
  2. julkaista, mikäli siihen tehdään esitetyt muutokset, vai
  3. suositteleeko arvioija, että käsikirjoitusta ei julkaista.

Aalto ARTS Books (AAB) välittää referee-lausunnot tiedoksi käsikirjoituksen tekijöille. Tekijät saavat tässä vaiheessa yleensä palautetta siitä, millaisia muutoksia käsikirjoitukseen olisi vielä tarpeen tehdä. Myönteinen referee-lausunto ei ole vielä kustannuspäätös.

Asiantuntijalausunto kirjoitetaan asiallisesti, kannustavasti ja mahdollisimman perustellusti. Jos asiantuntija pitää käsikirjoituksen lähteitä tai niiden käytön tapaa puutteellisena, hänen tulisi auttaa kirjoittajaa eteenpäin ehdottamalla tälle olennaista kirjallisuutta**.** Mitkä ovat ne keskeiset lähteet, jotka asiantuntijan mielestä puuttuvat käsikirjoituksesta? Kuka on sanonut saman asian aikaisemmin?

Jos käsikirjoitus on vahvasti päällekkäinen aiemmin julkaistun aineiston kanssa, tämä on saatettava kustantajan tietoon. Myös epäily plagioinnista sekä puutteet sitaattien tai lähteiden merkinnässä on syytä tuoda esille.

Aalto ARTS Books ja asiantuntija sopivat lausunnolle määräajan, johon mennessä lausunto kirjoitetaan. Sovituissa aikatauluissa on pysyttävä ja mahdollisista viivästyksistä kerrottava.

Kaikkia käsikirjoituksia ja niihin liittyvää materiaalia suojaa tekijänoikeus. Kaikki arvioitavat käsikirjoitukset ovat siis luottamuksellista aineistoa, ja tiedostoja ja tulosteita pitää käsitellä tämän mukaisesti. Lausunnonantaja sitoutuu vaitiolovelvollisuuteen. Käsikirjoituksesta ei saa keskustella eikä sitä saa näyttää ulkopuolisille, ellei asiasta perustellusti sovita kustantajan kanssa. Julkaisemattoman käsikirjoituksen sisältöä ei saa käyttää hyväksi ilman lupaa. Arvioija saa mainita esimerkiksi ansioluettelossaan toimineensa vertaisarvioijana AAB:lle, mutta hän ei saa kertoa, mille käsikirjoituksille.

Lausunnosta ei makseta palkkiota, mutta asiantuntija-arviointitehtävät lasketaan tieteelliseksi ansioksi. Vertaisarvioinnin tarkoituksena on varmistaa julkaistavien kirjoitusten korkea tieteellinen taso. Arviointi on arvostettu luottamustehtävä, joka palvelee koko tiedeyhteisön etua.

Arvioijien valinnassa pyritään ottamaan huomioon jääviyssuhteet. Jos asiantuntijalla on ilmeinen eturistiriita käsikirjoituksen sisällön tai kirjoittajan kanssa tai hän on muuten osallinen asiaan, on tämä tuotava julki AAB:lle.